《春日书抱柬当道诸君子二首 其一》
明代·皇甫汸

鳞次岁方献，骀荡化攸同。冻树荷灵曜，潜颖熙朝融。

乘木政且平，升阶泽斯丰。奉三超神理，吹万等玄功。

既渐八埏外，复被九垠中。泰来有畴祉，时往无再逢。

牵世讵婴网，司晨犹在笼。效知匪患位，处才俾休躬。

谁谓一羽弱，飏之戾层空。惧贻抢榆笑，愿托扶摇风。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。